מוחמד ותד (משפטן)

מוחמד ותד (נולד ב-18 באוגוסט 1980) הוא נשיא המכללה האקדמית רמת גן. לפני כן כיהן כפרופסור מן המניין וכדיקן בית הספר למשפטים במכללה האקדמית צפת, חוקר בכיר במכון למחקרי ביטחון לאומי (INSS) שליד אוניברסיטת תל אביב, עמית מחקר במכון למדיניות נגד טרור באוניברסיטת רייכמן, ועמית מחקר במרכז מינרבה לשלטון החוק במצבי קיצון של אוניברסיטת חיפה.

== קריירה אקדמית ==
ותד נולד וגדל בכפר ג'ת. סיים תואר ראשון במשפטים בשנת 2003 באוניברסיטת חיפה והתמחה בבית המשפט העליון אצל השופטת דליה דורנר. בשנת 2004 סיים תואר שני באוניברסיטה העברית בירושלים, ובשנת 2007 סיים דוקטורט באוניברסיטת קולומביה. את כל תאריו סיים בהצטיינות. בין השנים 2010–2014 היה הבעלים של שני משרדי עורכי דין בראש פינה ובעפולה.

בשנת 2008 הצטרף ותד לסגל בית הספר למשפטים של המכללה האקדמית בצפת. בשנת 2017 הועלה לדרגת פרופסור חבר ובשנת 2018 מונה לדיקן בית הספר למשפטים. בשנים 2014–2016 שימש פרופסור אורח בבית הספר למשפטים ובמחלקה למדעי המדינה באוניברסיטת קליפורניה באירוויין. במהלך השנים זכה ותד מספר פעמים בפרס המרצה המצטיין מטעם המכללה האקדמית צפת.

באפריל 2024 מונה לנשיא המכללה האקדמית רמת גן. 

מחקריו של ותד עוסקים בהיבטים ההשוואתיים והבין-לאומיים של המשפט הפלילי, ההיבטים ההשוואתיים של המשפט החוקתי, משפט בינלאומי, דיני מלחמה, דיני עינויים, דיני טרור, אתיקה מקצועית, רפואה ומשפט, ויחסי הגומלין בין המשפט לבין מדע המדינה.

ב-2020 שימש נציג הפקולטות למשפט לבחירת היועץ המשפטי לכנסת.

== תפקידים ציבוריים ==
* עורך ראשי של כתב העת הבינלאומי רפואה ומשפט היוצא לאור מטעם הארגון העולמי לרפואה ומשפט (2015-2020).
* סגן נשיא בית-הדין למשמעת של לשכת עורכי הדין בישראל במחוז צפון (2014–2022).
* חבר מליאה, חבר וחבר נשיאות ואב בית הדין לאתיקה של מועצת העיתונות.
* חבר הנהלת המכון הישראלי לעיתונות ותקשורת.
* נשיא מועדון רוטרי סטלה מאריס-חיפה ויושב ראש פורום האתיקה של תנועת רוטרי ישראל (2020–2021)
* חבר הוועדה הציבורית הממליצה על מועמדים לתפקיד היועץ המשפטי לכנסת.
* חבר בוועדה הבוחנת של לשכת עורכי הדין בישראל.

== פרסים==
* פרס צלטנר לחוקר צעיר בתחום המשפט לשנת 2020, מטעם הפקולטה למשפטים של אוניברסיטת תל אביב, תנועת רוטרי וקרן צלטנר.
* פרס החוקר הצעיר בתחום לימודי ישראל (בתחום המשפט) לשנת 2015, מטעם האגודה ללימודי ישראל.
* פרס הטוען הטוב ביותר בתחום המשפט הפלילי הבינלאומי לשנת 2007–2008, מטעם המוסד הבינלאומי ללימודי משפט פלילי בינלאומי.
* אות פול האריס מטעם קרן רוטרי העולמי על עשייתו ותרומתו לקהילה.

== קישורים חיצוניים==
* [https://iac.ac.il/אודות-המכללה/נשיא-המכללה/ מוחמד ותד], באתר המכללה האקדמית רמת גן
* [https://iac.ac.il/%d7%90%d7%95%d7%93%d7%95%d7%aa-%d7%94%d7%9e%d7%9b%d7%9c%d7%9c%d7%94/%d7%93%d7%91%d7%a8-%d7%94%d7%a0%d7%a9%d7%99%d7%90-2/ מוחמד ותד], דבר הנשיא באתר המכללה האקדמית רמת גן
* [https://www.zefat.ac.il/דפי-תוכן-כלליים/משפטים/מרצים/פרופ-מוחמד-ותד/ מוחמד ותד], באתר המכללה האקדמית צפת
* מוחמד ס. ותד, "[https://www.inss.org.il/he/publication/עתיד-משותף-לחברה-הישראלית-לחיזוק-החוס/ עתיד משותף לחברה הישראלית לחיזוק החוסן החברתי - תובנות והמלצות של הצוות לחשיבה חברתית]", פרסום מיוחד, באתר המכון למחקרי ביטחון לאומי, 7 בפברואר 2022
* מוחמד ותד, "ה[https://openscholar.huji.ac.il/minervacenter/blog/wattad גנה על כבוד האדם גם במשפט הפלילי המהותי – הכיצד?]", בבלוג שיח.זכויות@מינרבה, 31 באוקטובר 2022
* מוחמד ותד, [https://www.ifatmediasite.com/ms/radiomp4/2023/07/29/12310407.mp4 השלכות ביטול עילת הסבירות על זכויות הערבים בישראל], בתוכנית "סדר עולמי" באתר מאקו, 29 ביולי 2023

==הערות שוליים==

קטגוריה:בוגרי אוניברסיטת חיפה: משפטים
קטגוריה:בעלי תואר דוקטור מאוניברסיטת קולומביה
קטגוריה:זוכי פרס צלטנר
קטגוריה:סגל המכללה האקדמית צפת
קטגוריה:נשיאי מכללות בישראל
קטגוריה:אנשי אקדמיה ערבים ישראלים
קטגוריה:ישראלים שנולדו ב-1980